b'\n_START_ARTICLE_\nValtatie 22\n_START_SECTION_\nJoukkoliikenne\n_START_PARAGRAPH_\nValtatiell\xc3\xa4 22 pikavuoroyhteyksi\xc3\xa4 on Ouluun, Kajaanin kautta Joensuuhun ja Kajaanin sek\xc3\xa4 Kuopion kautta Helsinkiin. T\xc3\xa4m\xc3\xa4n lis\xc3\xa4ksi on joitakin valtatiet\xc3\xa4 osan matkaa kulkevia vakiovuoroja, jotka palvelevat paikallista liikkumista ja pienempi\xc3\xa4 taajamia.\n_START_SECTION_\nHistoriaa\n_START_PARAGRAPH_\nVuoden 1938 tienumerointij\xc3\xa4rjestelm\xc3\xa4ss\xc3\xa4 Oulun ja Kajaanin v\xc3\xa4linen tie oli kantatie 77. Tie kulki tuolloin p\xc3\xa4\xc3\xa4osin Oulujoen etel\xc3\xa4puolta. 1950-luvulla kantatie 77 siirrettiin kulkemaan Oulujoen pohjoispuolta. Joen etel\xc3\xa4puolella kulkenut tie uusittiin taas 1960- ja 1970-luvulla, mink\xc3\xa4 j\xc3\xa4lkeen se muutettiin valtatieksi 22. T\xc3\xa4m\xc3\xa4 oli ensimm\xc3\xa4inen uusi valtatienumero vuoden 1938 j\xc3\xa4lkeen. Samassa yhteydess\xc3\xa4 kantatie 77 poistui k\xc3\xa4yt\xc3\xb6st\xc3\xa4 ja joen pohjoispuolella kulkenut tie muutettiin ensin maantieksi 830 ja my\xc3\xb6hemmin 1990-luvulla yhdystieksi 8300. Kantatienumero 77 on sittemmin vuonna 1986 annettu Siilinj\xc3\xa4rven ja Kyyj\xc3\xa4rven v\xc3\xa4liselle tielle.\n_START_SECTION_\nTiehankkeita\n_START_PARAGRAPH_\nLiikennevirasto suunnittelee Oulun kaupungin alueella sijaitsevan Joutsentien ja Poikkimaantien v\xc3\xa4lisen osuuden rakentamista nelikaistaiseksi. Hankkeen kustannusarvio on noin 720\xc2\xa0000 euroa, ja se on tarkoitus toteuttaa yht\xc3\xa4 aikaa Poikkimaantien sillan kanssa. _NEWLINE_Tiehallinnon Oulun tiepiiri ja Oulun kaupunki aloittivat kes\xc3\xa4ll\xc3\xa4 2007 kehitt\xc3\xa4misselvityksen laatimisen valtatie 4:n ja Oulun kaupungin rajan v\xc3\xa4liselle osuudelle. Selvitys ulottuu ajallisesti 20\xe2\x80\x9330 vuoden p\xc3\xa4\xc3\xa4h\xc3\xa4n. Luonnosten mukaan tie olisi tavoitetilassa nelikaistainen Heikkil\xc3\xa4nkankaalle, mahdollisesti Madekoskelle saakka. Suunnittelualueen loppuosa kaupunginrajalle saakka olisi 2+1-kaistaista keskikaiteellista ohituskaistatiet\xc3\xa4. Lis\xc3\xa4ksi tien tasoliittym\xc3\xa4t Madekoskelle saakka korvattaisiin Joutsentien, Poikkimaantien, Oulunlahdentien, Haarankankaantien, S\xc3\xa4\xc3\xa4skensuontien ja Madekoskentien kohdille rakennettavilla eritasoliittymill\xc3\xa4. Tien parantaminen on mahdollista toteuttaa vaiheittain. Samankaltaisia suunnitelmia on esitetty my\xc3\xb6s Oulun seudun liikenne 2020 -raportissa, jossa on varauduttu my\xc3\xb6s Muhoksen keskustan etel\xc3\xa4puolelle rakennettavaan ohikulkutiehen._NEWLINE_Niin sanotun Ouluj\xc3\xa4rven ylitystien rakentamisesta on keskusteltu vuosikymmeni\xc3\xa4. Uusi tie alkaisi Paltamon Pet\xc3\xa4j\xc3\xa4lahdesta suunnilleen nykyisen yhdystien 8823 liittym\xc3\xa4n tienoilta ja kulkisi Neuvosenniemeen, josta rakennettaisiin silta Toukansalmen yli ja salmessa sijaitsevan Toukansaaren kautta Kajaanin Koutaniemeen. Uusi tie yhdistyisi valtatie 5:een Kajaanin keskustan etel\xc3\xa4puolella Pyyk\xc3\xb6npuron eritasoliittym\xc3\xa4ss\xc3\xa4. Valmistuttuaan tie lyhent\xc3\xa4isi Oulun ja Kajaanin v\xc3\xa4list\xc3\xa4 matkaa 25 kilometrill\xc3\xa4. Hanke on kuitenkin hy\xc3\xb6tyihins\xc3\xa4 n\xc3\xa4hden kallis ja ymp\xc3\xa4rist\xc3\xb6n kannalta ongelmallinen, ja sit\xc3\xa4 tuskin toteutetaan ainakaan l\xc3\xa4hivuosina. Hanke on kuitenkin mukana Kainuun maakuntakaavassa ohjeellisena tielinjauksena._NEWLINE_Pohjois-Pohjanmaan ely-keskus on tehnyt esiselvityksen valtatien 22 kehitt\xc3\xa4misest\xc3\xa4 Oulun ja Kajaanin v\xc3\xa4lill\xc3\xa4. Selvitys sis\xc3\xa4lt\xc3\xa4\xc3\xa4 ehdotuksia tien parantamisesta koko matkalla.'